РЕГЛАМЕНТ (ЕС) № 82/2010 НА КОМИСИЯТА
от 28 януари 2010 година
за изменение на Регламент (ЕО) № 748/2009 относно списъка на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/ЕО, към 1 януари 2006 г. или след това, като за всеки оператор на въздухоплавателни средства се посочва администриращата държава-членка
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 година за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 18а, параграф 3, буква а) от нея,
като има предвид, че:
(1)
В Директива 2003/87/ЕО, изменена с Директива 2008/101/ЕО (2), са включени авиационни дейности в рамките на схемата за търговия с квоти за емисии на парникови газове в рамките на Европейския съюз.
(2)
С Регламент (ЕО) № 748/2009 на Комисията (3) се установява списък на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/ЕО, към 1 януари 2006 г. или след това.
(3)
Списъкът с оператори на въздухоплавателни средства, установен с Регламент (ЕО) № 748/2009, цели да намали административния товар върху операторите, като позволява за всеки оператор на въздухоплавателни средства да отговаря отделна държава-членка, така че операторите да знаят коя държава-членка ги регулира и всяка държава-членка да е наясно кои оператори да регулира.
(4)
Включването в схемата за търговия с квоти за емисии, както и задължението за предаване на квоти, зависи от извършването на авиационна дейност, включена в списъка от приложение I към Директива 2003/87/ЕО, а не зависи от включването в списъка за оператори на въздухоплавателни средства, установен с Регламент (ЕО) № 748/2009 на Комисията.
(5)
Известен брой оператори на въздухоплавателни средства наемат компании за управление или за предоставяне на услуги, за да подадат планове за полети и да заплатят аеронавигационните такси от тяхно име. Следователно обозначението по Международната организация за гражданско въздухоплаване (ИКАО) за компанията за управление или за предоставяне на услуги често се появява в плана на полетите, въпреки че тези компании може да не са оператори на въздухоплавателни средства. Най-добрият начин за идентифициране на оператор на въздухоплавателни средства или притежател на въздухоплавателни средства е наличието на обозначение по ИКАО или регистрационен знак и затова често не е възможно да се идентифицира със сигурност съответният оператор, освен ако той не предостави на Евроконтрол декларация за авиационния парк, съдържаща данни за въздухоплавателните средства, които използва. При установяването на актуализирания списък на оператори на въздухоплавателни средства, Комисията е взела предвид декларациите за парка на въздухоплавателни средства, предоставени от операторите и компаниите за управление и предоставяне на услуги. Известен брой регистрационни знаци на компании за управление и предоставяне на услуги и въздухоплавателни средства са включени в актуализирания списък, тъй като необходимата информация не е била предоставена.
(6)
По тази причина Регламент (ЕО) № 748/2009 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 748/2009 се заменя с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 януари 2010 година.